[{"text_idx": "#000000", "text": "\u201cEzkongai bikoteak sortzeko makina bat ginen\u201d, adierazi du Xabier Zamudiok Naikari taldeari buruz. Gernikan (Bizkaia), 60ko hamarkadaren amaieran, sortu zen orkestra hori, euskal kantuak, boleroak eta habanerak abesteko. Zamudiorekin batera (ahotsa eta gitarra), Faustino Arrietak (pianoa, organoa), Juan Jose Artetxek (saxofoia, flauta) eta Angel Urkietak (tronpeta, bateria) osatu zuten Naikari, eta hiru disko txiki grabatu zituzten."}, {"text_idx": "#000001", "text": "Juan Jose Artetxe, flauta, saxofoia"}, {"text_idx": "#000002", "text": "Lehen kontzertua Gernikako Jai Alai frontoian eman zuten, 1968ko Aberri Egunean. Aretoa gainezka zegoen eta emanaldia arrakastatsua gertatu zen. Handik aurrera, berbenak alaitzeko, miss lehiaketetan abesteko eta Busturialdeko beste hainbat jaialditan parte hartzeko deitu zieten."}, {"text_idx": "#000003", "text": "1976a bitartean hiru single grabatu zituen Naikarik, hirurak Madrilen, eta Bilboko Cinsa diskoetxeak argitaratu zituen. Faustino Arrietak sortzen zituen doinuak, eta hitzak, berriz, Bittor Egurrola, Xabier Geren\u0303o eta beste batzuenak ziren. Grabazioetan, Rafael Ferro (Massiel, Julio Iglesias...) arduratzen zen kantuen moldaketak egiteaz. \u201cDanok lagun\u201d kantuak arrakasta handia lortu zuen 1972an. Urtean 120 emanaldi ere eskaini zituen taldeak; Euskal Herrian ez ezik, Venezuelan ere abestu zuen, eta Kanadan urtebetez lan egiteko eskaintza jaso zuen. Haatik, \u201cez genuen ezer erabaki eta gure ordezkari artistikoak etxera bidali gintuen. Gazteak ginen, bizimodu eroa genuen eta ez genuen etorkizunean pentsatzen\u201d, dio Zamudiok (1). Espainiako zenbait kantariren zuzeneko talde gisa ere aritu zen Bermeoko Psicodelic dantzalekuan (Salome, Massiel, Betty Missiego...)."}, {"text_idx": "#000004", "text": "Zentsurarekin topo egin zuen Naikarik ere. \u201cHerria\u201d -taldearen kanturik ezagunenetako bat- grabatzea debekatu egin zieten, eta emanaldietan abesteko ere arazoak izaten zituzten. Markinan, esaterako, Guardia Zibila agertu zen eta agertokitik jaistera behartu zituen."}, {"text_idx": "#000005", "text": "2008ko otsailaren 9an omenaldia egin zioten taldeari, Gernikako Lizeo antzokian. Naikari taldeaz gain, Bittor Egurrola eta Jon Enbeita izan ziren han, besteak beste."}]